Það stefnir í að sveitarfélögin á Norðurlandi vestra tapi á þriðja hundrað milljónum króna á rekstri málefna fatlaðra á þessu ári. Þá lítur út fyrir að tekjuframlag Jöfnunarsjóðs til sveitarfélaganna minnki um 120 milljónir króna frá síðasta ári.
Öll sveitarfélögin á Norðurlandi vestra starfa saman að málefnum fatlaðra í fjórðungnum. Sveitarfélagið Skagafjörður leiðir samstarfið og ber ábyrgð á rekstri og faglegri umsjón. Húnaþing vestra, Húnavatnshreppur og Blönduósbær hafa nú öll lýst þungum áhyggjum af sífellt auknum kostnaði við málaflokkinn og úr því verði að bæta. Sigfús Ingi Sigfússon, sveitarstjóri í Skagafirði, segir stefna í mikinn halla í rekstrinum í ár.
Það sem stefnir í hjá okkur núna á þessu ári er, fyrir utan það útsvarshlutfall sem fylgir málaflokknum sem eru semsagt tekjur ríkisins inn í málaflokkinn og þá hlutfall frá Jöfnunarsjóði, að viðbótarframlag sveitarfélaganna á Norðurlandi vestra frá ríkinu 2021 stefnir í að vera talsvert á þriðja hundrað milljónir. Sem er þá hallinn sem þau þurfa að bera.
Þetta sé mun meira tap en árin á undan. Ein helsta skýringin sé sú að notendum þjónustunar á landsvísu hafi fjölgað mikið milli ára og þá minnki það framlag sem hvert og eitt sveitarfélag fær úr Jöfnunarsjóði.
Hjá okkur er útlit fyrir að þetta séu um 120 milljónir sem sé lækkun á Norðurlandi vestra á tekjujöfnunarframlagi Jöfnunarsjóðs.
Hann segir sveitarfélög á öllu landinu glíma við sama vanda og á fjármálaráðstefnu sveitarfélaga í haust hafi komið skýrt fram að það skorti framlög frá ríkinu í málaflokkinn. Nú sé þó í gangi úttekt á vegum Félagsmálaráðuneytisins á öllum þessum rekstri og niðurstöðu þeirrar vinnu sé að vænta upp úr áramótum.
Þannig að það er nú vonandi að þetta leiði það í ljós hvernig staðan er og að það komi þá aukið framlag frá ríkinu inn í málflokkinn.
Mikið tap blasir við af rekstri sveitarfélaga á málefnum fatlaðra á þessu ári. Á Norðurlandi vestra verður tapið á þriðja hundrað milljónir króna ef svo fer fram sem horfir. Ástæðan er mikill samdráttur á framlögum úr Jöfnunarsjóði.